राजस्व का पुराना रिकाॅर्ड लाने के लिए शाजापुर के चक्कर काटना पड़ रहे
आगर जिला बनने के तीन साल बाद भी मुख्यालय पर नहीं आया पुराना रिकाॅर्ड
भास्कर संवाददाता | सुसनेर
आगर-मालवा को जिला बने भले ही तीन साल से ज्यादा समय हो गया, लेकिन क्षेत्र के लोगों को अभी भी इसका फायदा नहीं मिल रहा। किसानों को अपनी जमीनों का पुराना रिकाॅर्ड लाने के लिए शाजापुर मुख्यालय के चक्कर काटने पड़ रहे हैं। पुराना रिकाॅर्ड नए जिले में नहीं आने से कई मामलों की जांचें भी सही तरीके से नहीं हो पा रही है।
तहसील के रिकाॅर्ड के लिए जिला मुख्यालय पर रिकाॅर्ड रूम की व्यवस्था नहीं होने से अभी तक रिकाॅर्ड नहीं लाया जा सका है। शासन ने आगर को जब जिला बनाया था, तब सोयत, डोंगरगांव जैसे दूरस्थ क्षेत्रों के लोगों को उम्मीद बंधी थी कि अब उन्हें 110 किमी दूर जिला मुख्यालय शाजापुर नहीं जाना पड़ेगा, लेकिन उनकी यह उम्मीदें अब भी पूरी नहीं हुई है। तहसील कार्यालय सुसनेर में वर्ष 1975 के बाद से ही रिकाॅर्ड मौजूद है। अगर किसी किसान को अपनी जमीनों की 1975 से पहले की खसरे की नकलें चाहिए तो उसे शाजापुर के चक्कर काटना पड़ते हैं। जिससे धन व समय, दोनों बर्बाद हाेते हैं।
नगरीय क्षेत्र में अभी तक उजागर हुए शासकीय जमीनों पर निजी कब्जों के मामलों में प्राथमिक जांच में सच्चाई सामने आने के बाद भी प्रशासन वर्ष 1975 से पहले के खसरे तथा राजस्व रिकाॅर्ड नहीं होने के कारण अभी तक मामले में किसी निष्कर्ष पर नहीं पहुंच पाया है।
जिला मुख्यालय आगर पर सुसनेर तहसील का वर्ष 1975 से पहले का राजस्व रिकाॅर्ड मौजूद नहीं है। न ही ये तहसील मुख्यालय पर है। लोगों को पुराना रिकाॅर्ड लेने के लिए शाजापुर जिला मुख्यालय पर ही जाना पड़ता है। रिकाॅर्ड रूम की व्यवस्था नहीं होने से अभी तक पुराना रिकाॅर्ड नहीं लाया जा सका है। राजेश सरवटे, जिला भू-अभिलेख अधिकारी, आगर।
ये हो सकती है व्यवस्था
जिला मुख्यालय के प्रशासनिक अधिकारी चाहें तो 1975 से पुराने राजस्व रिकाॅर्ड की नकल के लिए जिला मुख्यालय पर एक आदमी को तैनात कर सकते है। जो इससे जुड़े सारे आवेदन ले। सप्ताह में एक दिन शाजापुर जिला मुख्यालय पर जाकर आवेदनों से जुड़े रिकाॅर्ड हासिल करके लाए। लोगाें को वितरित करे। इससे प्रशासन को भी सुविधा होगी। पुराने राजस्व रिकाॅर्ड की नकलों के लिए लोगों को शाजापुर आने-जाने में अपना धन व समय व्यर्थ नहीं गंवाने पड़ेंगे। प्रशासन जिला मुख्यालय से ही पुराने रिकाॅर्ड लोगों को दे सकेगा।
hin_Deva hin_Deva npi_Deva hin_Deva hin_Deva hin_Deva hin_Deva hin_Deva hin_Deva